CELEX: 32021D0942
Language: lt
Date: 2021-06-10 00:00:00
Title: Komisijos įgyvendinimo sprendimas (ES) 2021/942 2021 m. birželio 10 d. kuriuo nustatomos Tarybos direktyvos 2006/112/EB taikymo taisyklės, susijusios su trečiųjų šalių, su kuriomis Sąjunga yra sudariusi savitarpio pagalbos susitarimus, kurių taikymo sritis panaši į Tarybos direktyvos 2010/24/ES ir Tarybos reglamento (ES) Nr. 904/2010, sąrašo sudarymu

2021 6 11   
               
               
                  LT
               
               
                  Europos Sąjungos oficialusis leidinys
               
               
                  L 205/80
               
            
         KOMISIJOS ĮGYVENDINIMO SPRENDIMAS (ES) 2021/942
         2021 m. birželio 10 d.
         kuriuo nustatomos Tarybos direktyvos 2006/112/EB taikymo taisyklės, susijusios su trečiųjų šalių, su kuriomis Sąjunga yra sudariusi savitarpio pagalbos susitarimus, kurių taikymo sritis panaši į Tarybos direktyvos 2010/24/ES ir Tarybos reglamento (ES) Nr. 904/2010, sąrašo sudarymu
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 369m straipsnio 3 dalį,
         kadangi:
         
                     (1)
                  
                  
                     vidaus rinkos veikimas, globalizacija ir technologiniai pokyčiai lėmė smarkų elektroninės prekybos augimą, taigi ir nuotolinį prekių tiekimą ir paslaugų teikimą valstybėse narėse iš kitoje valstybėje narėje arba iš trečiųjų teritorijų ar trečiųjų šalių įsisteigusių tiekėjų;
                  
               
                     (2)
                  
                  
                     Direktyva 2006/112/EB buvo iš dalies pakeista direktyvomis (ES) 2017/2455 (2) ir (ES) 2019/1995 (3), kad pridėtinės vertės mokesčio (PVM) sistema būtų pritaikyta elektroninei prekybai, užtikrinant veiksmingą ir efektyvų PVM surinkimą kuo labiau sumažinant tiek apmokestinamiesiems asmenims, tiek mokesčių administratoriams tenkančią administracinę naštą, ir būtų modernizuota tarpvalstybinei įmonių e. prekybai su vartotojais taikoma PVM teisinė sistema;
                  
               
                     (3)
                  
                  
                     pagal 369m straipsnio 1 dalies c punktą valstybės narės turi leisti bet kuriam apmokestinamajam asmeniui, kuris yra įsisteigęs trečiojoje šalyje, su kuria Sąjunga yra sudariusi savitarpio pagalbos susitarimą, kurio taikymo sritis panaši į Tarybos direktyvos 2010/24/ES (4) ir Tarybos reglamento (ES) Nr. 904/2010 (5), naudoti specialią schemą, kai vykdoma nuotolinė prekyba prekėmis iš tos trečiosios šalies, ir nereikalauti, kad jam atstovautų Sąjungoje įsisteigęs tarpininkas;
                  
               
                     (4)
                  
                  
                     2018 m. rugsėjo 1 d. įsigaliojo Europos Sąjungos ir Norvegijos Karalystės susitarimas dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje (6);
                  
               
                     (5)
                  
                  
                     to susitarimo taikymo sritis panaši į Direktyvos 2010/24/ES ir Reglamento (ES) Nr. 904/2010, nes juo nustatoma bendra bendradarbiavimo sistema, visų pirma keitimosi informacija srityje, kad už PVM teisės aktų taikymą atsakingos institucijos galėtų padėti viena kitai užtikrinti tų teisės aktų laikymąsi ir apsaugoti PVM pajamas. Be to, susitarimas padeda užtikrinti teisingą PVM apskaičiavimą, kovoti su sukčiavimu PVM ir vykdyti su PVM susijusius reikalavimus. Susitarime pateikiamos administracinio bendradarbiavimo ir pagalbos vykdant reikalavimus taisyklės ir procedūros, panašios į Direktyvoje 2010/24/ES ir Reglamente (ES) Nr. 904/2010 nustatytas taisykles ir procedūras, ir nustatomos kompetentingų institucijų tarpusavio pagalbos pareigos, lygiavertės Direktyvoje 2010/24/ES ir Reglamente (ES) Nr. 904/2010 nustatyto lygio pareigoms;
                  
               
                     (6)
                  
                  
                     todėl Norvegijos Karalystė turėtų būti įtraukta į sąrašą kaip trečioji šalis, su kuria Sąjunga yra sudariusi Direktyvos 2006/112/EB 369m straipsnio 1 dalies c punkte nurodytą savitarpio pagalbos susitarimą;
                  
               
                     (7)
                  
                  
                     atitinkamos esminės Direktyvos 2006/112/EB nuostatos taikomos nuo 2021 m. liepos 1 d., todėl tikslinga, kad šis sprendimas būtų taikomas nuo tos dienos;
                  
               
                     (8)
                  
                  
                     šiame sprendime nustatytos priemonės atitinka Administracinio bendradarbiavimo nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Norvegijos Karalystė yra trečioji šalis, su kuria Sąjunga yra sudariusi savitarpio pagalbos susitarimą, kurio taikymo sritis panaši į Direktyvos 2010/24/ES ir Tarybos reglamento (ES) Nr. 904/2010.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. liepos 1 d.
         
         
            Priimta Briuselyje 2021 m. birželio 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2006 12 11, p. 1.
         
            (2)  2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).
         
            (3)  2019 m. lapkričio 21 d. Tarybos direktyva (ES) 2019/1995, kuria iš dalies keičiamos Direktyvos 2006/112/EB nuostatos, susijusios su nuotoline prekyba prekėmis ir tam tikromis šalies viduje tiekiamomis prekėmis (OL L 310, 2019 12 2, p. 1).
         
            (4)  2010 m. kovo 16 d. Tarybos direktyva 2010/24/ES dėl savitarpio pagalbos vykdant reikalavimus, susijusius su mokesčiais, muitais ir kitomis priemonėmis (OL L 84, 2010 3 31, p. 1).
         
            (5)  2010 m. spalio 7 d. Tarybos reglamentas (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje (OL L 268, 2010 10 12, p. 1).
         
            (6)  OL L 195, 2018 8 1, p. 3.